**Pavao Škoko Gavranović, univ. spec. pol.**

**Zadaća za VIII susret**

Konceptualizacija, operacionalizacija te odabir empirijskog okvira

Ovo istraživanje analizira učinkovitost vanjske, sigurnosne i geopolitičke politike Europske unije u regijama koje tvore "Polumjesec nesigurnosti", a koje obuhvaćaju južni Kavkaz, Tursku, Bliski istok i Sjevernu Afriku. Poseban naglasak stavljen je na Europski strateški kompas, ključni dokument koji operacionalizira koncept Otvorene europske autonomije.

U svrhu istraživanja definirane su dvije glavne varijable. Nezavisnu varijablu predstavljaju europske strateške i sigurnosne politike formulirane u Europskom strateškom kompasu, dok je zavisna varijabla njihov učinak na regionalnu stabilnost, sigurnost i razvoj u promatranim državama. Učinkovitost politika mjeri se putem nekoliko indikatora, među kojima su razvojna pomoć EU izražena kroz financijske i institucionalne parametre, sigurnosna suradnja koja uključuje misije, obrambene izdatke i unutarnju represiju, kao i usklađenost strateških ciljeva EU s ciljevima promatranih država. Također, analizira se javna politika i ključni strateški dokumenti kako bi se dobio sveobuhvatan uvid u djelovanje EU u ovim regijama.

Empirijski dio istraživanja temelji se na više metoda. Prvo, primjenjuje se analiza sadržaja strateških dokumenata EU, uključujući Europski strateški kompas, Zajedničku vanjsku i sigurnosnu politiku te godišnje izvještaje. Zatim se provodi komparativna analiza europskih politika prema različitim državama "Polumjeseca nesigurnosti" kroz pristup koji obuhvaća velik broj slučajeva. Uz to, planiraju se intervjui s relevantnim dionicima, poput veleposlanika, gospodarstvenika, novinara i predstavnika civilnog društva, kako bi se empirijski potvrdili učinci politika EU. Konačno, kvantitativna analiza omogućuje usporedbu ekonomskih i sigurnosnih pokazatelja u promatranim državama, čime se procjenjuje konkretan učinak europskih strategija na stabilnost i razvoj regije.